Stqarrija tal-poplu ta' Alla Hallelujah! Roddu ħajr lill-Mulej, għax hu tajjeb, għax għal dejjem it-tjieba tiegħu! Min jista' jsemmi l-għemejjel kbar tal-Mulej, jew isemma' t-tifħir tiegħu kollu? Hieni min jimxi bid-dritt, min jagħmel dejjem is-sewwa. Ftakar fija, Mulej, fi mħabbtek għall-poplu tiegħek; aħseb fija bis-salvazzjoni tiegħek, biex nara l-ġid tal-magħżulin tiegħek, biex nifraħ għall-ferħ ta' ġensek, u niftaħar mal-poplu ta' wirtek. Aħna dnibna, bħal missirijietna, waqajna fil-ħtija, għamilna l-ħażen. Missirijietna fl-Eġittu ma għarfux l-għeġubijiet tiegħek, ma ftakrux fit-tjieba kbira tiegħek; u ħaduha kontra Alla l-Għoli ħdejn il-Baħar tal-Qasab. Iżda hu salvahom minħabba f'ismu, biex juri l-qawwa tiegħu. Ċanfar lill-Baħar tal-Qasab, u dan nixef; mexxiehom f'qiegħ il-baħar bħal f'deżert. Salvahom minn id dawk li jobogħduhom; fdiehom minn id l-għedewwa tagħhom. L-ilma għatta lil dawk li għakksuhom; anqas wieħed ma baqa' minnhom. Imbagħad emmnu fi kliemu, u għana ta' tifħir għannewlu. Iżda malajr insew għemilu; mank stennew li jseħħ ħsiebu. U qabdithom kilba bla lġiem fid-deżert, u ġarrbu lil Alla fix-xagħri, u tahom kulma talbuh, anzi fgahom bl-ikel sa mnifsejhom. Ġiethom l-għira għal Mosè fl-għerejjex, u għal Aron, il-qaddis tal-Mulej. Infetħet l-art u belgħet 'il Datan, u għalqet taħtha 'l Abiram u 'l sħabu. Ħaraq in-nar il-ġemgħa tan-nies tagħhom, nqerdu l-ħżiena fil-ħuġġieġa tan-nar. Għamlu għoġol ħdejn il-Ħoreb , qiemu xbieha tal-metall imdewweb. Bidlu 'l Alla, il-glorja tagħhom, ma' xbieha ta' gendus jiekol il-ħaxix. U nsew 'l Alla, li salvahom, li għamel ħwejjeġ kbar fl-Eġittu, għeġubijiet fl-art ta' Ħam, ħwejjeġ tal-biża' fil-Baħar tal-Qasab. Kien għamel il-ħsieb li jeqridhom, li ma kienx għal Mosè, il-magħżul tiegħu, li waqaf fis-selħa tas-sur quddiemu, biex iberrdu u ma jeqridhomx. Imbagħad maqdru l-art li tgħaxxaq, għax ma emmnux fil-kelma tiegħu. Qagħdu jgergru fl-għerejjex tagħhom, ma ridux jisimgħu leħen il-Mulej. Għalhekk rafa' idu kontrihom, b'ħalfa li jmiddhom fid-deżert, li fost il-ġnus ixerred 'l uliedhom u mal-artijiet iferrixhom. Huma ngħataw lil Bagħal-pegħor, kielu mill-vittmi maqtula lill-allat mejta. Irrabjawh bl-imġiba tagħhom, u marda kerha faqqgħet fosthom. Qam imbagħad Fineħas u tħallas, u l-kastig waqaf għalkollox. Dan swielu għall-ġid tiegħu, minn nisel għal nisel, għal dejjem. Inkurlawh ukoll ħdejn l-ilma ta' Meriba, imqar Mosè weħel minħabba fihom ; għax huma tellfulu sabru, u qal dak li ġie fi lsienu. Huma ma qerdux il-popli, kif il-Mulej kien qalilhom; imma tħalltu mal-ġnus, u tgħallmu d-drawwiet tagħhom. Taw qima lill-idoli tagħhom, li saru bħal nassa għalihom. Qatlu b'sagrifiċċji lix-xjaten lil uliedhom subien u bniet. Xerrdu demm bla ħtija, demm uliedhom subien u bniet, li ssagrifikaw lill-idoli ta' Kangħan; u l-art tniġġset bid-dmija. Hekk tħassru bl-għemejjel tagħhom, u żnew bl-imġiba tagħhom. Għalhekk inkorla l-Mulej għall-poplu tiegħu, u stmell il-wirt tiegħu. U telaqhom f'idejn il-ġnus, ħakmuhom dawk li jobogħduhom. Għakksuhom l-għedewwa tagħhom, u kellhom joqogħdu taħt idejhom. Ħafna drabi hu ħelishom, iżda huma webbsu rashom miegħu, u ġġarrfu bil-ħażen tagħhom. Iżda hu ħares lejn l-hemm tagħhom, xħin sama' t-tnehid tagħhom. Ftakar fil-patt tiegħu magħhom; u fit-tjieba kbira tiegħu ħenn għalihom. U għamel li jsibu l-ħniena minn dawk kollha li kienu jassruhom. Salvana, Mulej, Alla tagħna, u iġmagħna minn fost il-ġnus, biex irroddu ħajr lill-isem qaddis tiegħek u niftaħru bit-tifħir tiegħek. Imbierek il-Mulej, Alla ta' Iżrael, minn dejjem għal dejjem! Ħa jgħid il-poplu kollu: "Ammen!" Hallelujah!